Tuesday, May 9, 2017
SCHOOL STAGE TI SALOMAGUE E/S, INDONAR TI AGASSAWA A BALIKBAYAN
Cabugao, Ilocos Sur – Maysa kadagiti naidonar a proyekto dagiti agassawa a da Mr. Wenceslao Serrano Savella ken ni Mrs. Constancia Santella-Savella, agpada a nagturpos ditoy a pagadalan idi Tawen 1969 ken Balikbayan a naggapu idiay Los Angeles, California, USA ket iti pannakabangon ti kabarbaro nga School Stage ti Salomague Elementary School nga idauluan ni Mr. Ronel M. Ubaldo, Head Teacher III.
Malaksid iti Certificate of Appreciation nga impaay ti LGU-Cabugao ken ni Mr. Savella idi Mayo 8, 2017 ditoy Munisipio ket iti pannakaited ti Resolution No. 28, Series of 2017 iti Sangguniang Bayan ti ili a Cabugao a pangipeksaan ti Konseho Munisipal ti panagyaman ti sibubukel nga umili ti Cabugao, Ilocos Sur babaen iti liderato ni Mayor Josh Edward S. Cobangbang iti pannakaidonar ti pannakabangon ti kabarbaro nga stage ti nadakamat a pagadalan a maiserbi kadagiti agdama nga agbasbasa ken kadagiti sumarsaruno a henerasion iti agad-adal.
Iti naangay a simple a seremonia iti Mayo 9, 2017, imbasa ni SBM Vicky S. Serna, Vice Chairman, Committee on Education iti linaon ti Resolusion No. 28 maipapan iti School Stage iti imatang da Mr. Savella; Teaching Staff ti Salomague E/S; PTA Officers ken Konsehales ti ili nga isuda SBM Danny Q. Gazmen ken ni SBM Josefina S. Vallejo.
Inyawat dagiti Konsehales ti ili iti Kopia ti Resolusion ken ni Mr. Wenceslao Serrano Savella ket nalaus unay ti ragsak ti naud-udi gapu iti panangbigbig ti Konseho Munisipal iti maitultulongna iti Sektor ti Edukasion iti ili.
Iti panangawat ni Mr. Savella ti dokumento ti pammigbig ket impeksana met ti panagyamanna iti LGU-Cabugao nga idauluan ni Mayor Josh Edward S. Cobangbang ken dinayawna iti napintas a kammayet ti pageskuelaan, bumarangay ken iti Munisipio a mangikalikagum iti agtultuloy a pannakapasayaat ken pannakapaadda dagiti kasapulan iti pagadalan ti Barangay Salomague. Innayon ti Balikbayan Donor nga agtultuloy a tumulong kadagiti kailianna para iti masakbayan dagiti ubbing nga agad-adal. # (Web In-Action)
Posted by Bayan ng Cabugao, Ilocos Sur at 12:47 PM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn